On möödunud üle 30 aasta ning ma võtan seda endiselt. Minu tervis on parem kui kahekümneselt. Kõige olulisem on aga see, et hakkasin toidule suurt tähelepanu pöörama. Lugesin, küsisin ja katsetasin, et leida sobiv toiduvalik oma haiguse ja muidugi ka koerte jaoks.    Puusaliigeste düsplaasia on väga hirmus haigus, sest muidu suurepärane koer tuleb aretusest kõrvale jätta. Kuid ta on vaid üks tänapäeva väga paljudest haigustest - nagu näiteks vähk, mis on paljudel tõugudel suureks probleemiks. Paljud mõtlevad meelsasti, et need probleemid on pärilikud ja et neid vältida, tuleb lihtsalt paremini koeri aretada. Kuid mina sellega ei nõustu. Olen teinud erinevaid katseid tuhandete koerte ja sadade kutsikatega ning kliiniliselt jälginud, mis toimub. Nende aastate  jooksul olen läbi proovinud iga viimase kui kuivtoidu. Teatud juhtudel olid kliinilised tagajärjed katastroofilised.    Kasvatajad ja koeraomanikud peavad oma koerte tervist jälgima. Nahast ja karvkattest näeb selgesti, kuidas asjad on. Halb nahk ja karv on märk sellest, et sisikonnas on mingi probleem. Ei tohiks leppida sellega, et pesed oma koera shampooniga, mis karva läikima paneb. Vaata parem, mida ta sööb. Kas tema immuunsussüsteem on korras?    Kõikide katsetusaastatega olen jõudnud  järeldusele, et see, mida kasvatajad oma koertele 50-60ndatel andsid, oli koertele parim: toores liha ja luud. Kogu lugu on tegelikult väga lihtne, kuid ometi on koeraomanikke väga raske seda lihtsat põhimõtet järgima saada. Mida söövad koiotid, hundid ja metsikud koerad? Mitte purgitoitu,vaid kõiksugust, mida vaid kätte saavad. Jäneseid, rotte, lambaid, kitsi, linde. Metsikutest lihasööjatest on teada ka seda, et nad söövad marju, puu- ja juurvilju ning poolseeditud rohtu mahamurtud loomade maost. Ka mina  üritan samasugust toiduvalikut järgida ning vaadates oma koeri näen, et olen teinud õigesti. Koerad näevad suurepärased välja, ei ole haiged, nende karv läigib, silmad säravad ning on selge, et nad tunnevad ennast hästi. Nad elavad pika elu. Kui anda piisavalt antioksidante, nagu C- ja E-vitamiin, võib ka vähi tekkimist vältida.    Mida söödan oma koertele?    Viimase 10 aasta jooksul olen põhiliselt söötnud toorest liha. Kutsikad võõrutan emapiimast toore lihaga, mis on  segatud pastoriseerimata piimaga. Toores maks on imeline, see sisaldab väga olulisi elavaid ensüüme. Annan seda kolm-neli korda nädalas, nagu ka teisi siseelundeid - südant, magu. Tiined ja imetavad emased saavad neid iga päev. Ning lisaks toored kondid! Kuuendast elunädalast alates anname kutsikatele toorest sääreluud paar korda nädalas. Need on kasulikud kutsikate hammastele, lisaks on luud täis kaltsiumi ja mineraalaineid.    "Anna oma koerale kont!" on austraallasest loomaarsti Ian  Billinghursti ühe raamatu nimi. Kuulsin sellest Inglismaal olles - dr. Billinghurst pidas seal loenguid - ning kõik minu inglastest sõbrad on hakanud oma koertele andma tooreid kanakaelu ja luid. Aga kuidas - kana luud on ju ohtlikud?! Küpsetatud ja toore kana vahel on suur vahe. Toores kana on sitke. Umbes 10-nädalaste noorte kanade luud aga seevastu väga pehmed. Kui koer on lihast jagu saanud, on luud selleks ajaks juba turvaliselt purunenud. Võrdle küpsetatud kanaga - liha on pehme, kuid luud kõvad ja purunevad  halvasti. Ära kunagi anna oma koerale küpsetatud kana luid! Kanakaelad sobivad väga hästi ka kutsikatele, neis on palju luuüdi, mis sisaldab rohkesti rauda.    Suureks komistuskiviks peetakse salmonellat ja teisi baktereid. Toores kana sisaldab muidugi baktereid, sealhulgas ka salmonellat, kuid tervel koeral ei juhtu sellest midagi. Inimesed peaksid peale toore kana lõikamist jm. oma käsi siiski hoolikalt pesema.    Kindlasti on palju neid, kes selles teoorias kahtlevad. Soovin, et nad seda  ise katsetaks. Igas suguvõsas, liinis on haiguseid, millele meil võib olla soodumus, näiteks südamevaevused, vähk, reuma jne. Me ei pruugi neisse siiski haigestuda, kui elame tervislikult.  Koerad on mu elu täitnud armastuse, põnevuse, sõprusega - kõigega, mida vaid soovida oskad! Tunnen, et nüüd on minu kord nende eest rääkida.    Skanseni dieet